Fonden ejer størstedelen af Vildmosen, og nu har den fået nok af tyve og hærværksmænd. Med en dusør på 10.000 kroner er håbet, at lokalbefolkningen kan give oplysninger, der kan hjælpe Politiet med opklaringen. Og der er nok af hændelser der skal opklares. Der er forsvundet planker fra de stier, der skal sikre gæsterne en sikker og tørskoet naturoplevelse, og hele sæt med bænke og borde er skruet af det sted, hvor de ellers var boltet fast. For nylig blev der stjålet byggematerialer for 20.000 kroner byggematerialer fra et af naturgenopretningsprojekterne i Vildmosen. Som om det ikke var nok blev entreprenørens skurvogn raseret af hærværksmænd. Ved et andet tilfælde af hærværk gik det ud over de kikkerter, der er stillet op i observationstårnene i mosen. - Det er ærgerligt, at nogle få langfingrede hærværksmænd skal ødelægge projekter, der er lavet til gavn og glæde for hele befolkningen. Så nu håber vi, at vores opfordring primært til de lokale i området om at holde øjnene åbne giver resultat, siger Jacob Palsgaard Andersen, der er driftsleder i Lille Vildmose. Tips og evt. oplysninger vedr. hærværk og tyveri bedes oplyst til Aalborg Politi på tlf. 96 30 14 48.

Opsummering:
Efter tyverier og hærværk i Lille Vildmose udlover Aage V. Jensens Naturfond 10.000 kroner i dusør